SL Uradni list Evropske unije C 296/1

RESOLUCIJA SVETA

z dne 30. novembra 2009

o izmenjavi analiz rezultatov DNK

2009/C 296/01

SVET EVROPSKE UNIJE JE –

OB SKLICEVANJU na cilje Pogodbe o Evropski uniji,

OB UPOŠTEVANJU varstva osebnih podatkov, ki ga urejajo okvirni sklep Sveta 2008/977/PNZ o varstvu osebnih podatkov, ki se obdelujejo v okviru policijskega in pravosodnega sodelovanja v kazenskih zadevah (1) , in Konvencija Sveta Evrope št. 108 o varstvu posameznikov glede avtomatske obdelave osebnih podatkov, podpisane 28. januarja 1981 v Strasbourgu, Priporočilo Odbora ministrov Sveta Evrope št. R (87) 15 z dne 17. septembra 1987 o uporabi osebnih podatkov v policijskem sektorju oziroma priporočilo Odbora ministrov Sveta Evrope št. R(92)1 z dne 10. februarja 1992 o uporabi analiz DNK v okviru kazenskopravnega sistema;

OB UPOŠTEVANJU dela, ki ga je opravila delovna skupina za vprašanja s področja DNK evropske mreže inštitutov za sodno medicino pri usklajevanju označevalcev DNK in tehnologije DNK;

GLEDE NA tehnične vidike, povezane s preiskavami DNK, ki jih je treba upoštevati pri razvoju dejavnosti sodelovanja;

OB UPOŠTEVANJU dejstva, da trenutno evropski standardni niz označevalcev DNK sestoji iz sedmih označevalcev DNK;

OB UPOŠTEVANJU, da izmenjava podatkov o DNK med državami članicami hitro napreduje in da se nacionalne baze podatkov o DNK večajo po obsegu in številu ter ob upoštevanju, da statistična vrednost podatkov o DNK ustreza naključni verjetnosti zadetka in da je v celoti odvisna od števila označevalcev DNK, ki so bili zanesljivo analizirani, se zdi potrebno, da se obstoječi evropski standardni niz lokusov, sprejet leta 2001, razširi;

OB OPOZARJANJU, da člen 7(1) Sklepa Sveta 2008/616/PNZ o izvajanju Sklepa 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (2), od držav članic zahteva, da od dne izvajanja v skladu s členom 23 tega sklepa uporabljajo obstoječe standarde za izmenjavo podatkov o DNA, denimo European Standard Set (ESS) ali Interpol Standard Set of Loci (ISSOL);

OB UPOŠTEVANJU lastnosti profilov DNK iz odstavka 1.1. Poglavja 1 Priloge k sklepu Sveta 2008/616/PNZ;

V PREPRIČANJU, da se z večjim številom označevalcev lajša učinkovita izmenjava informacij;

OB SPODBUJANJU držav članic, da takoj ko bo to praktično izvedljivo in ne pozneje kot 24 mesecev po datumu sprejetja te resolucije začnejo uporabljati novi evropski standardni niz –

SPREJEL TO RESOLUCIJO, KI NADOMEŠČA RESOLUCIJO SVETA 2001/C/ 187/01 Z DNE 25. JUNIJA 2001 O IZMENJAVI REZULTATOV ANALIZ DNK:

I. OPREDELITEV POJMOV

1. „označevalec DNK“ pomeni lokus v molekuli, ki ponavadi vsebuje različne informacije o različnih posameznikih;

2. „rezultat analize DNK“ pomeni črkovno ali številčno kodo, oblikovano na podlagi analize enega ali več lokusov v DNK, in ki se jo uporablja pri poročanju. Na primer, rezultat analize DNK D3S1358 14–15, D21S11 28–30 pomeni, da je subjekt pri označevalcu DNK D3S1358 tip 14–15, pri označevalcu DNK D21S11 pa tip 28–30;

3. „Evropski standardni niz (ESS)“ pomeni niz označevalcev DNK iz Priloge I;

4. „označevalec evropskega standardnega niza“ pomeni označevalca DNK, ki je del evropskega standardnega niza; and

5. „rezultat analize evropskega standardnega niza“ pomeni rezultat analize DNK, pridobljen na podlagi omenjenih označevalcev DNK, ki so del evropskega standardnega niza.

II. TEHNOLOGIJA DNK V SODNI MEDICINI

1. Države članice naj pri analizah DNK za sodno-medicinske namene uporabijo vsaj označevalce DNK iz Priloge 1, ki sestavljajo evropski standardni niz, da bi se olajšala izmenjava rezultatov analiz DNK. Države članice so pozvane, naj v primeru, ko so na voljo informacije iz dodatnih lokusov, te posredujejo pri izmenjavi podatkov o DNK.

2. Države članice naj rezultate analiz evropskega standardnega niza oblikujejo v skladu z znanstveno preizkušeno in odobreno tehnologijo DNK na osnovi študij, ki jih je izvedla delovna skupina za vprašanja s področja DNK evropske mreže inštitutov za sodno medicino. Države članice bi morale imeti možnost, da na zahtevo določijo zahteve glede kakovosti in uporabljene preizkuse kakovosti.

III. IZMENJAVA REZULTATOV ANALIZ DNK

1. Države članice naj pri izmenjavi rezultatov analiz DNK te rezultate omejijo na kromosomska območja, ki ne vsebujejo izražanja genov tj. za katera ni znano, da bi imela informacije o posebnih dednih značilnostih.

2. Pri označevalcih DNK iz Priloge 1 ni znano, da bi vsebovali informacije o posebnih dednih značilnostih. Če se bo znanost razvila tako, da bo mogoče določiti, da označevalci DNK, priporočeni v tej resoluciji, zagotavljajo informacije o posebnih dednih značilnostih, naj države članice ne uporabljajo več tega označevalca pri izmenjavi rezultatov analiz DNK. Države članice naj bodo tudi pripravljene izbrisati vse rezultate analiz DNK, ki jih bodo morebiti prejele, če bi se pri teh rezultatih analiz DNK izkazalo, da vsebujejo informacije o posebnih dednih značilnostih.

(1) UL L 350, 30.12.08, str. 60.

(2) UL L 210, 6.8.2008, str. 12.